Povzetek revizijskega poročila
Pravilnost financiranja volilne kampanje liste kandidatov VESNA – zelena stranka za volitve poslancev iz Republike Slovenije v Evropski parlament v letu 2024

Računsko sodišče je izvedlo revizijo pravilnosti financiranja volilne kampanje liste kandidatov VESNA – zelena stranka za volitve poslancev iz Republike Slovenije v Evropski parlament v letu 2024, ki jo je organizirala politična stranka VESNA – zelena stranka.

Cilja revizije sta bila izrek mnenja o pravilnosti poslovanja in izrek mnenja o pravilnosti poročanja v skladu z Zakonom o volilni in referendumski kampanji.

Računsko sodišče je politični stranki VESNA – zelena stranka izreklo mnenje s pridržkom o pravilnosti poslovanja v skladu z Zakonom o volilni in referendumski kampanji. Stranka enega prispevka, zbranega v nasprotju z Zakonom o volilni in referendumski kampanji, ni nakazala v humanitarne namene, drugega pa ni nakazala v zakonsko določenem roku. Stranka s 3 fizičnimi osebami, ki so za stranko opravile brezplačno storitev, ni sklenila ustreznih pogodb v pisni obliki. Poleg tega je stranka s posebnega transakcijskega računa za volilno kampanjo poravnala stroške, ki niso stroški volilne kampanje.

Računsko sodišče je politični stranki VESNA – zelena stranka izreklo mnenje s pridržkom o pravilnosti poročanja v skladu z Zakonom o volilni in referendumski kampanji, saj je stranka napačno izkazala zbrana in porabljena sredstva.

Ljubljana, 28. marca 2025